**Začiatok**

**Prvým krokom nasledujúcim po zistení, že na nehnuteľnosť sa vzťahuje zákon č. 49/2002 Z. z. o ochrane pamiatkového fondu, je navštíviť miestne príslušný krajský pamiatkový úrad a podať žiadosť o vydanie rozhodnutia o zámere obnovy kultúrnej pamiatky alebo žiadosť o vydanie rozhodnutia o zámere úpravy nehnuteľnosti situovanej v pamiatkovom území alebo v ochrannom pásme, a to ešte pred začatím projektových prác. Následne je potrebné spracovanie pamiatkového výskumu na umelecko-remeselnú obnovu pamiatky alebo na obnovu kultúrnej pamiatky. Až po týchto krokoch nasleduje spracovanie projektovej dokumentácie.**

**Možnosti financovania**

Okrem vlastných finančných prostriedkov môže vlastník kultúrnej pamiatky požiadať o príspevky:

**A. Zo štátneho rozpočtu**

Ministerstvo kultúry môže v príslušnom rozpočtovom roku poskytnúť dotáciu zo štátneho rozpočtu na podporu ochrany, obnovy a rozvoja kultúrneho dedičstva prostredníctvom [Štátneho fondu Obnovme si svoj dom](http://www.culture.gov.sk/vdoc/827/obnovme-si-svoj-dom-2019-33f.html), ktorému vlastníci kultúrnych pamiatok a  oprávnené osoby predkladajú žiadosti na podporu projektov systematického prístupu k ochrane kultúrnych pamiatok, projektov prípravy a  realizácie obnovy alebo reštaurovania kultúrnych pamiatok aj v lokalitách svetového kultúrneho dedičstva a projektov identifikácie, dokumentácie, prezentácie, interpretácie, publikovania a využitia pamiatkového fondu v súlade s ich pamiatkovými hodnotami.

Dotácie sa poskytujú v podprogramoch:

• podprogram 1.1 Obnova kultúrnych pamiatok.

• podprogram 1.2 Obnova kultúrnych pamiatok v lokalitách svetového kultúrneho dedičstva.

• podprogram 1.3 Aktivity kultúrnej politiky a edičnej činnosti v oblasti ochrany pamiatkového fondu.

• podprogram 1.4 Obnova a konzervácia torzálnej architektúry a historických parkov.

• podprogram 1.5 Národný cintorín v Martine.

• podprogram 1.6 Komplexná rekonštrukcia národných kultúrnych pamiatok s prioritou ochrany a obnovy.

[**Zoznam národných kultúrnych pamiatok s prioritou ochrany a obnovy**](http://www.pamiatky.sk/Content/Data/File/pamiatkovy_urad/evidencia_pamiatok/Zoznam_NKP_s_prioritou_ochrany_a_obnovy_31_7_2017.pdf) (PDF, 1715 kB)

Ministerstvo kultúry SR Bratislava, Nám. SNP 33, 813 31 Bratislava, [www.culture.gov.sk](http://www.culture.gov.sk/podpora-projektov-dotacie/dotacie-178.html).

**B. Štrukturálne fondy**

Podľa Partnerskej dohody medzi Slovenskou republikou a Európskou komisiou o využívaní európskych štrukturálnych a investičných fondov v objeme 15,3 miliardy eur na najbližších 10 rokov môže Slovensko na obdobie 10 rokov (2014 až 2020) z piatich schválených fondov Európskej únie čerpať finančné prostriedky zo štyroch nasledujúcich:

• [Európsky fond regionálneho rozvoja](http://www.europarl.europa.eu/factsheets/sk/sheet/95/europsky-fond-regionalneho-rozvoja-efrr-)

• [Kohézny fond](http://www.europarl.europa.eu/factsheets/sk/sheet/96/kohezny-fond)

• [Európsky sociálny fond](https://ec.europa.eu/social/main.jsp?catId=325&langId=sk#navItem-3)

• [Fond solidarity EÚ](http://www.europarl.europa.eu/factsheets/sk/sheet/97/fond-solidarity).

Z ich operačných programov, ktoré sa dotýkajú kultúrnych pamiatok, ich obnovy, reštaurovania, využívania, popularizácie, propagácie, či zmeny funkcie v súvislosti s revitalizáciou môžu podľa zadaní jednotlivých výziev čerpať financie na schválené položky všetci oprávnení príjemcovia. Riadiaci orgán na realizáciu operačného programu je ústredný orgán štátnej správy určený vládou SR, ktorý je zároveň garantom zodpovedným za riadenie a vykonávanie operačného programu v súlade so zásadou riadneho finančného riadenia. Pre jednotlivé operačné programy vychádzajúce z uvedených fondov a zaoberajúce sa kultúrnym dedičstvom sú to predovšetkým:

[Ministerstvo kultúry](http://www.culture.gov.sk/)– www.culture.gov.sk

[Ministerstvo práce, sociálnych vecí a rodiny](https://www.employment.gov.sk/) – www.employment.gov.sk

[Ministerstvo dopravy, výstavby a regionálneho rozvoja](https://www.mindop.sk/) – www.mindop.sk

[Ministerstvo životného prostredia SR](https://www.minzp.sk/) – www.minzp.sk

[Ministerstvo pôdohospodárstva a rozvoja vidieka SR](http://www.mpsr.sk/) – www.mpsr.sk

[Ministerstvo hospodárstva SR](https://www.economy.gov.sk/) – www.economy.gov.sk

Výzvy k jednotlivým operačným programom sa môžu viazať na rôzne oblasti dotýkajúce sa kultúrneho dedičstva, a to od obnovy kultúrnych pamiatok, ich spojenia s umeleckými a kreatívnymi aktivitami, cez rozvoj turistického ruchu až po podporu kultúrnych hodnôt ako potenciálu pre ekonomický rozvoj regiónov, či stabilizáciu zamestnanosti. Pre včasné prihlásenie je treba sledovať aktuálne výzvy na webových stránkach. Výber z jednotlivých operačných programov:

**Program kreatívna Európa – Ministerstvo kultúry**

[Program Kreatívna Európa](http://www.cedslovakia.eu/) sa začal realizovať v roku 2014 a vznikol zlúčením dvoch samostatných programov Kultúra a MEDIA. Ide o najväčší svetový podporný program s rozpočtom na roky 2014 až 2020 vo výške 1,46 miliardy eur. Cieľom programu Kreatívna Európa je zvýšiť hospodársky rast a pracovné miesta v sektore kultúry a kreatívnych priemyslov, podporiť umelecké aktivity, profesionálov, spoločnosti a organizácie v kultúre a v oblasti kultúrneho dedičstva.

Distribúciu informácií o programe Kreatívna Európa a administratívnu podporu pre predkladateľov projektov v Slovenskej republike zabezpečuje spoločná kancelária Creative Europe Slovensko, ktorá vznikla spojením kancelárie MEDIA Desk Slovensko a Kultúrneho kontaktného bodu a je súčasťou organizačnej štruktúry Slovenského filmového ústavu.

**Integrálny regionálny operačný program**

Na obdobie 2014 – 2020 s tým, že realizácia končí v roku 2023. Na základe výzvy môžu vlastníci žiadať o nenávratné finančné prostriedky. Program garantuje Ministerstvo pôdohospodárstva a rozvoja vidieka a z priorít opatrení sa týka pamiatkového fondu najmä:

Prioritná os č. 3 – Mobilizácia kreatívneho potenciálu v regiónoch (rozvoj špecifických prírodných a kultúrnych zdrojov),

Prioritná os č. 4 – Zlepšenie kvality života v regiónoch s dôrazom na životné prostredie (revitalizácia miest, oživenie priemyselných lokalít).

**Operačný program „Integrovaná infraštruktúra“**

(dopravné prvky cestnej, železničnej a lodnej dopravy ako súčasti kultúrneho dedičstva)

**Operačný program „Kvalita životného prostredia“**

Programy garantuje Ministerstvo dopravy, výstavby a regionálneho rozvoja.

**Iné medzinárodné fondy**

• [Finančný mechanizmus EHP a Nórske fondy](http://www.eeagrants.sk/)

• [Švajčiarsky finančný mechanizmus](https://www.swiss-contribution.sk/)

• [Medzinárodný vyšehradský fond](https://www.visegradfund.org/)

Riadiacim orgánom na realizáciu týchto operačných programov je Úrad Vlády SR, prostredníctvom Sekcie bilaterálnych finančných nástrojov [info@vlada.gov.sk](mailto:info@vlada.gov.sk?subject=dot%C3%A1cie).

**C. Nadácie a fondy,**

ktoré v spolupráci s domácimi a zahraničnými prispievateľmi podporujú formou grantov rozvoj v oblasti kultúry, umenia a architektúry, životného prostredia, ale aj rozvoj malého a stredného podnikania. Mnohé veľké firmy týmito aktivitami prostredníctvom zamestnaneckých projektov prispievajú k obnove kultúrneho dedičstva. Pri každej nadácii a fonde platia vlastné pravidlá a časové harmonogramy, ktoré je potrebné rešpektovať.

• [Nadácia SPP](https://www.nadaciaspp.sk/) venuje finančné prostriedky priamo, ale aj prostredníctvom dotačnej schémy Ministerstva kultúry SR na obnovu a reštaurovanie kultúrnych pamiatok.

• Telekom, realizuje časť svojich filantropických aktivít prostredníctvom [nadačného fondu Telekom](https://www.nadacnyfondtelekom.sk/)

• [Nadácia Orange](https://www.nadaciaorange.sk/sk) prerozdeľuje finančné prostriedky aj na zachovanie prírodných a kultúrnych hodnôt

• [Nadačný fond Tesco Stores SR](https://tesco.sk/tesco-sr/spolocenska-zodpovednost/nadacia-tesco/), a. s. sa sústreďuje na zlepšovanie kvality života ľudí v mestách s Tesco obchodmi v súlade s Plánom zodpovedného susedstva.

• [Nadácia VÚB](https://www.nadaciavub.sk/) vytvára programy a finančné zdroje na pomoc koncepčných riešení aj v oblasti kultúrneho dedičstva.

• [Nadácia Ekopolis](https://www.ekopolis.sk/) – Zelené oázy vo svojich výzvach okrem ekologicky zameraných projektov podporuje aj ochranu životného prostredia v časti záchrany kultúrnych pamiatok.

**Náležitosti pri žiadosti o financovanie z programov.**

1. čestné vyhlásenie žiadateľa, že nemôže v plnej výške uhradiť náklady spojené s obnovou

2. zoznam údajov špecifikujúcich nehnuteľnú kultúrnu pamiatku na účely overenia vlastníctva v katastri nehnuteľností, alebo doklad o vlastníctve ; ak ide o nehnuteľnú kultúrnu pamiatku, ktorá nemá súpisné číslo a nie je evidovaná v katastri nehnuteľností, alebo ak doklad o vlastníctve nemožno z objektívnych dôvodov predložiť, predkladá sa vyhlásenie o vlastníctve kultúrnej pamiatky,

3. kópia katastrálnej mapy, na ktorej bude kultúrna pamiatka farebne označená; ak ide o ochranu, obnovu alebo reštaurovanie nehnuteľnej kultúrnej pamiatky, ktorá je umiestnená na časti parcely alebo na viacerých parcelách, alebo ak ide o ochranu, obnovu alebo reštaurovanie časti nehnuteľnej kultúrnej pamiatky; dokladá sa ku každej nehnuteľnej kultúrnej pamiatke

5. stanovisko obce, v ktorej územnom obvode sa kultúrna pamiatka nachádza a v ktorom je uvedená suma príspevku poskytnutého obcou žiadateľovi na obnovu, alebo sú v ňom uvedené dôvody, pre ktoré príspevok neposkytla (formulár elektronickej registrácie alebo samostatný formulár podpísaný starostom, originál). Stanovisko predkladá aj obec.

6. prehľad o finančných prostriedkoch, ktoré boli poskytnuté žiadateľovi na obnovu vrátane reštaurovanie z prostriedkov štátneho rozpočtu a iných verejných zdrojov za posledné tri roky, spolu s uvedením účelu ich poskytnutia

7. reštaurátorský rozpočet, ak sa predkladá žiadosť na podporu projektu reštaurovania kultúrnej pamiatky, podpísaný a osvedčený okrúhlou pečiatkou člena Komory

8. popis technických parametrov kultúrnej pamiatky a) pre nehnuteľnú kultúrnu pamiatku: základné rozmery (jednoduchý nákres pôdorysu objektu), zastavaná plocha, počet podlaží, popis zastrešenia objektu, objektovú skladbu nehnuteľnej kultúrnej pamiatky, a pod., b) pre hnuteľnú kultúrnu pamiatku: základné rozmery, pri sochárskych dielach je potrebné uviesť najmä ich výšku (jednoduchý nákres objektu s vyznačením časti, ktorá sa má v danom roku reštaurovať), predmetovú skladbu hnuteľnej kultúrnej pamiatky, a pod.,

9. archeologický rozpočet, ak sa predkladá žiadosť na podporu projektu archeologického výskumu kultúrnej pamiatky (formulár elektronickej registrácie),

10. kópia právoplatného rozhodnutia alebo záväzného stanoviska miestne príslušného krajského pamiatkového úradu k zámeru obnovy alebo reštaurovania kultúrnej pamiatky podľa typu projektu; (aktuálnosť a právoplatnosť dokumentu musí byť osvedčená miestne príslušným krajským pamiatkovým úradom), ktoré priamo súvisí s nákladovými položkami, uvedenými v žiadosti o dotáciu • k zámeru stavebnej obnovy kultúrnej pamiatky,

• k zámeru na reštaurovanie kultúrnej pamiatky,

• k reštaurátorskému výskumu a návrhu na reštaurovanie kultúrnej pamiatky,

• k pamiatkovému výskumu kultúrnej pamiatky,

• k prípravnej dokumentácii stavebnej obnovy kultúrnej pamiatky (architektonické štúdie, výskum, stavebnotechnické posudky)

• k projektovej dokumentácii stavebnej obnovy kultúrnej pamiatky, Kópiu rozhodnutia KPÚ je potrebné nahrať ako prílohu pri elektronickej registrácii žiadosti!

14. farebná fotodokumentácia (samostatná príloha) s popisom a komentárom, ktorá dokumentuje aktuálny stav kultúrnej pamiatky; najmenej 4 farebné zábery veľkosti najmenej 9x13 cm, z toho jeden celkový pohľad na kultúrnu pamiatku, ostatné zábery dokumentujúce poškodenie relevantnej časti kultúrnej pamiatky. Žiadosť s voľne priloženými alebo len s čiernobielymi fotografiami alebo len s fotodokumentáciou v elektronickej podobe bez popisu nebude akceptovaná.

15. popis prác, ktorých vykonanie bude financované z poskytnutej dotácie,

16. príslušný stupeň projektovej dokumentácie (relevantná časť dokumentácie projektu (prípravná dokumentácia, projektová dokumentácia, pamiatkový výskum) pokiaľ bola v minulosti realizovaná v rámci obnovy pamiatky a súvisí s aktuálne podávaním.